Karin Nødgaard (DF), 2009-04-14:
Der skal ikke herske tvivl om, at det er vigtigt, at vi i Danmark gør en stor indsats for at bevare vores fælles kulturarv.
Nogle vil måske mene, at det er et spørgsmål om at finde tingene og få dem konserveret og udstillet på museer, men eksperterne på området, og her tænker jeg især på Kulturarvsstyrelsen, anbefaler, at fortidsminder bevares i jorden, så de bevares længst muligt i rette element og der eventuelt gives vores efterkommere mulighed for at finde og bevare disse.
Det er meget sandsynligt, at der i fremtiden vil blive opfundet endnu bedre metoder for bevaring end dem, vi kender i dag.
Det er med interesse, at dagens beslutningsforslag er blevet læst, og der er ingen tvivl om, at det generelt er godt med jævne mellemrum at kigge på den lovgivning, vi laver herinde, og se, om den virker efter de oprindelige hensigter.
Dansk Folkeparti er meget optaget af, at området vedrørende sikring af fortidsminder bliver belyst og bliver administreret på en sådan måde, at ingen føler sig økonomisk tynget.
Men ved gennemlæsningen af dagens forslag må jeg også indrømme, at der er nogle uklarheder, som der bør kigges nøje på, og at der derfor ikke bør hastes noget igennem i dag, som ikke giver de ønskede resultater.
I 2001 blev der lavet en ny museumslov.
Derudover blev der i 2006 lavet en lovovervågning af kapitel 8 i museumsloven, som jo er det kapitel, der indeholder de områder, som ønskes ændret i forslaget.
Så vidt jeg har erfaret, og som vi også har hørt det fra ministeren i dag, blev der i 2006 konkluderet, at det faktisk fungerede efter hensigten.
Staten, og det er jo egentlig os alle, har en interesse i, at fortidsminderne bevares.
Det er i den forbindelse et spørgsmål, om vi alle skal betale, eller om den enkelte bygherre har det økonomiske ansvar.
Det er ikke så enkelt at konkludere, for på den ene side vil der være god ræson i, at vi alle bidrager, og på den anden side er der jo også noget fornuftigt i, at den eller de, der vælger at bygge, selv står for undersøgelse m.m.
I forslagets bemærkninger angives der ikke noget om de økonomiske udgifter, der vil være forbundet med en gennemførelse af forslaget.
Det ville have været fint, hvis der helt præcis var regnet ud, hvor meget der skulle afsættes for at dække udgifterne, både for staten, hvis det var, og for den enkelte.
For Dansk Folkeparti er det altid meget vigtigt, at vi har den situation afklaret.
Det kan også diskuteres, hvilke grupper en eventuel ordning skal omfatte.
Det er jo ikke ukendt, at vi gennem en årrække har haft gang i byggeriet, og at bygherrer har tjent temmelig mange penge.
Derfor vil det måske ikke være urimeligt, at disse selv betaler.
At der skal være et incitament til at undersøge, om der er noget i den jord, man vil bygge på, og om man i givet fald skal ændre lidt på byggeplanerne, er også rimeligt.
Det må aldrig blive sådan, at man tager for givet, at det er der bare andre der tager sig af.
Staten er en instans, kommunerne en anden, og kommunerne bør også være medspillere på dette område, og det er også som regel det lokale museum, der kan skønne, om der eventuelt findes interessante fortidsminder i bestemte områder af en kommune.
På finansloven er der, som vi også har hørt tidligere i dag, afsat ca. 13 mio. kr. i en bestemt tilskudspulje, fra hvilken man kan søge om delvis at få dækket de udgifter, der måtte være forbundet med udgravning.
Det forlyder fra Kulturarvsstyrelsen, at den ordning fungerer hensigtsmæssigt, men det kunne være interessant at høre fra bl.a. kommunerne, om de også opfatter beløbet som dækkende behovet.
Såfremt det ikke er tilfældet, kunne det jo i forbindelse med kommende finanslovforhandlinger være en mulighed at øge dette forløb.
Det er vigtigt, at vi ikke indfører nye skatter, og umiddelbart ville der være fare for det, hvis der blev etableret en forsikringsordning som den, forslaget i dag beskriver.
Dansk Folkeparti indgår gerne i en dialog med såvel forslagsstillere som ministeriet om at få en større afklaring af området og den økonomi, der vil ligge til grund.
Det er for Dansk Folkeparti vigtigt, at der bliver helt klare retningslinjer på området, og at det ikke ender med, at fortidsminder går tabt, men det skal også være en ordning, som ikke bliver alt for bureaukratisk, da det faktisk kan få den modsatte effekt af den, der er ønsket.